সেদিন ছিল আশুরা – মহররম মাসের দশম দিবস; আমাদের যাপিত দিনপঞ্জিতে নভেম্বরের ২৫। ইতিহাস সাক্ষী – হিজরি ৬১ সালের এই দিনে ফোরাত নদীর তীরে কারবালা প্রান্তরে শহিদ হন ইমাম হোসেন। এজিদ-সৈনিক সিমার খঞ্জর চালিয়ে গলা কাটে মুহাম্মদ-দৌহিত্র হোসেনের। সেদিন হোসেন-বংশ প্রায় নির্বংশ হয়েছিল। ফোরাত নদীতে বইছিল শোণিত স্রোত। হোসেন-বংশের রক্তের বিনিময়ে পবিত্র হয়েছে দিনটি। তাই এই দিনে কেউ ওপারবাড়ি গেলে লোকটি স্বর্গবাসী হন বিনাবিচারে…।